《和烹箨龙诗韵》
元代·吕诚

雷公传令风火急，鞭起雨工头戢戢。泥蟠骨蜕未能飞，野人争奋长劖入。

狞须逆鳞不复畏，斯须唯闻釜中泣。金杯苦酒五色光，玉版云腴乳花湿。

长房见之发长叹，曲生一笑恣鲸吸。灵物变化不可常，骈玉森森作人立。

作者简介：昆山人，字敬夫，后更名肃。工诗词。名士咸与之交。家有园林，尝蓄一鹤，复有鹤自来为伍，因筑来鹤亭。邑令聘为训导，不起。有《来鹤亭诗》。